# Jocs Olímpics d'Hivern de 1980

Els Jocs Olímpics d'Hivern de 1980, oficialment anomenats XIII Jocs Olímpics d'Hivern, es van celebrar a la ciutat de Lake Placid (Estats Units d'Amèrica) entre el 13 i 24 de febrer de 1980. Hi participaren un total de 1.072 esportistes (840 homes i 232 dones) de 37 comitès nacionals que competiren en 8 esports i 38 especialitats.
Aquesta fou la segona vegada que la ciutat de Lake Placid acollí els Jocs Olímpics d'Hivern després de la realització dels Jocs Olímpics d'Hivern de 1932.

## Ciutats candidates

En la 75a Sessió del Comitè Olímpic Internacional (COI) realitzada a Viena (Àustria) el 23 d'octubre de 1974 s'escollí la ciutat de Lake Placid (Estats Units) com a seu dels Jocs Olímpics d'hivern de 1980. En aquesta ocasió Lake Placid només tingué una ciutat rival per a realitzar els Jocs, Vancouver-Garibaldi (Canadà), si bé aquesta renuncià a la realització dels Jocs el 4 d'octubre de 1974, deixant la candidatura nord-americana com l'única per a la realització dels Jocs.

## Comitès participants

En aquests Jocs Olímpics participaren un total de 1.072 competidors, entre ells 840 homes i 232 dones, de 37 comitès nacionals diferents. En aquests Jocs van participar per primera vegada Costa Rica, la República Popular de la Xina i Xipre; retornaren Bolívia i Mongòlia; i deixaren de participar-hi Iran, San Marino, Turquia i Xile així com la República de la Xina.
| Andorra (3) Argentina (12) Austràlia (9) Àustria (43) Bèlgica (2) Bolívia (3) Bulgària (8) Canadà (58) Corea del Sud (10) Costa Rica (1) Espanya (8) Estats Units (103) Finlàndia (53) | França (22) Grècia (3) Hongria (2) Islàndia (6) Itàlia (46) Iugoslàvia (15)  Japó (50) Líban (3) Liechtenstein (7) Mongòlia (3) Nova Zelanda (5) Noruega (63) | Països Baixos (29) Polònia (30) RDA (53) RFA (80) Regne Unit (48) Romania (35) Suècia (61)  Suïssa (44) Txecoslovàquia (41) Unió Soviètica (86) R.P. de la Xina (24) Xipre (3) |

## Esports disputats

Un total de 8 esports foren disputats en aquests Jocs Olímpics, realitzant-se un total de 38 proves. Sense grans modificacions en el programa oficial dels Jocs respecte als anteriors en aquesta edició no hi hagué cap esport de demostració.

## Seus

* Estadi eqüestre de Lake Placid: cerimònies d'obertura i clausura
* Pistes de bobsleigh i luge: bobsleigh i luge
* Olympic Center: hoquei sobre gel i patinatge artístic sobre gel
* Centre Olímpic de salts d'esquís de Lake Placid: salt amb esquís
* Olympic Sports Complex: patinatge de velocitat sobre gel
* Whiteface Mountain: esquí alpí, esquí de fons, combinada nòrdica i biatló
* Mirror Lake: cerimònies de medalles

## Fets destacats

* La mascota olímpica fou Roni un os rentador.
* Per primera vegada s'utilitzà neu artificial en una competició oficial.
* El Comitè organitzador dels Jocs encarregà al compositor Chuck Mangione la realització d'un tema musical específic per als Jocs "Give It All You Got", que interpretà en la cerimònia de clausura.
* La Unió Soviètica fou la gran dominadora del medaller, si bé la República Democràtica Alemanya fou la que aconseguí el nombre més alt de medalles.
* El gran vencedor dels Jocs fou el patinador de velocitat Eric Heiden a l'aconseguir els cinc títols disputats en els Jocs. Per la seva banda, el soviètic Aleksandr Tíkhonov aconseguí el seu quart títol olímpic en esquí de fons; l'alemany de l'est Ulrich Wehling el seu tercer títol en combinada nòrdica i la soviètica Irina Rodninà el tercer en patinatge artístic sobre gel.
* La victòria de l'equip d'hoquei sobre gel nord-americà sobre el combinat soviètic, la millor selecció del mement, en la final del títol olímpic d'aquest esport fou considerat el millor partit de la història de l'hoquei sobre gel i fou anomenat "Miracle sobre el gel".
* Les victòries de Hanni Wenzel en les proves d'esquí alpí provocaren que el seu país, Liechtenstein, es convertís en el país més petit que mai ha aconseguit una medalla d'or.

## Medaller

Deu comitès amb més medalles en els Jocs Olímpics de 1980. País amfitrió ressaltat.
| Jocs Olímpics d'hivern de 1980 | Jocs Olímpics d'hivern de 1980 | Jocs Olímpics d'hivern de 1980 | Jocs Olímpics d'hivern de 1980 | Jocs Olímpics d'hivern de 1980 | |
| Posició | País | | | | Total |
| 1 | Unió Soviètica | 10 | 6 | 6 | 22 |
| 2 | RDA | 9 | 7 | 7 | 23 |
| 3 | Estats Units | 6 | 4 | 2 | 12 |
| 4 | Àustria | 3 | 2 | 2 | 7 |
| 5 | Suècia | 3 | 0 | 1 | 4 |
| 6 | Liechtenstein | 2 | 2 | 0 | 4 |
| 7 | Finlàndia | 1 | 5 | 3 | 9 |
| 8 | Noruega | 1 | 3 | 6 | 10 |
| 9 | Països Baixos | 1 | 2 | 1 | 4 |
| 10 | Suïssa | 1 | 1 | 3 | 5 |

### Medallistes més guardonats
#### Categoria masculina

| Nom | CON | Disciplina | | | | Total |
| Eric Heiden | Estats Units | Patinatge de velocitat | 5 | 0 | 0 | 5 |
| Nikolay Zimyatov | Unió Soviètica | Esquí de fons | 3 | 0 | 0 | 3 |
| Anatoly Alyabyev | Unió Soviètica | Biatló | 2 | 0 | 1 | 3 |
| Frank Ullrich | RDA | Biatló | 1 | 2 | 0 | 3 |
| Juha Mieto | Finlàndia | Esquí de fons | 0 | 2 | 1 | 3 |

#### Categoria femenina

| Nom | CON | Disciplina | | | | Total |
| Hanni Wenzel | Liechtenstein | Esquí alpí | 2 | 1 | 0 | 3 |
| Barbara Petzold | RDA | Esquí de fons | 2 | 0 | 0 | 2 |
| Raïssa Smetànina | Unió Soviètica | Esquí de fons | 1 | 1 | 0 | 2 |
| Nataliya Petrusyova | Unió Soviètica | Patinatge de velocitat | 1 | 0 | 1 | 2 |
| Hilkka Riihivuori | Finlàndia | Esquí de fons | 0 | 2 | 0 | 2 |

## Referències

* ↑ (anglès) Història dels vots per escollir les seus olímpiques Arxivat 2008-05-25 a Wayback Machine.
* ↑ (anglès) kiat.net Arxivat 2012-06-17 a Wayback Machine.
* ↑ La inclusió de la República Popular de la Xina en els Jocs provocà que la República de la Xina refusés a participar-hi sota la nova denominació Xina-Taipei.
* ↑ Olympic Winter Games Mascots from Innsbruck 1976 to Sochi 2014 Arxivat 3 June 2014$^{[Datemismatch]}$ a Wayback Machine. Olympic.org
* ↑ Hyatt, Wesley (1999). The Billboard Book of #1 Adult Contemporary Hits (Billboard Publications)

## Vegeu també

* Comitè Olímpic Internacional
* Jocs Olímpics